鵝湖寺
作者：喻良能
朝代：宋

paragraphs: 鵝王牧羣鵝，濁世肯下遊。
積水近天關，有時戲沈浮。
老禪天人師，領畧傾九州。
初開選佛場，坐斷諸峯頭。
當時江東西，海納吞衆流。
歲晚徙山麓，華堂跨龍樓。
至今韋公碑，照曜蒼崖幽。
陳迹記往昔，登臨縱冥搜。
重來歲月疾，俯仰五十秋。
撫事一太息，何從問人牛。
惟餘拱把木，百尺環道周。
成壞各有時，干戈今少休。
空懷三宿戀，爲爾半日留。
鐘聲遠送客，霧雨昏林休。